वहाँ खड़े-खड़े मैं उस बच्ची और दुकानदार की बातें सुन रहा था। मेरे मन में कई सवाल उभर रहे थे। इस बच्ची की माँ इस छोटी-सी बच्ची को छोड़कर क्यों जा रही है और फिर इसकी छोटी बहन तो और छोटी होगी। फिर वह बच्ची अपनी माँ के बिना कहाँ गई होगी। यह बच्ची अपनी माँ के साथ क्यों नहीं जा रही, क्या मजबूरी है इसकी। मैंने बच्ची के हाथ से पैसे ले लिये। मैंने कहा, ‘लाओ बेटा, मैं पैसे गिनता हूँ। बच्ची की आँख बचाकर मैंने अपनी जेब से कुछ पैसे निकालकर उन पैसों में मिला दिये और पैसे गिनने का नाटक करने लगा। मैंने सहसा कहा, ‘अरे यह तो पचास रुपये से ज्यादा हैं, लो बेटा यह दस रुपये अधिक हैं, लो अपने पास रखो।’ मैंने पचास रुपये दुकानदार को दिये और बच्ची से कहा, बेटा अब यह गुडि़या तुम्हारी है, इसे अपनी छोटी बहन को भेज देना। मेरी माँ को सफेद गुलाब बहुत पसंद है, इन बचे हुए पैसों से मैं अपनी माँ के लिए सफेद गुलाब का फूल खरीदूँगी उस सामने फूल वाले से। मैंने उसे सफेद गुलाब का फूल खरीदवा दिया। बच्ची कृतज्ञ आँखों से मुझे धन्यवाद देकर चल पड़ी, उसे जाने की जल्दी थी।